1. divisionsklubben har skrevet en etårig kontrakt med midtbanespilleren.

Mads Laudrup bliver ny spiller i Hobro IK. Det skriver bold.dk. Midtbanespillerens kontrakt med HB Køge udløb 30. juni, og det samme gjorde hans lejeaftale med islandske Stjarnan. Så nu vender Laudrup altså hjem til det danske. Hobro IK's sportschef, Jens Hammer Sørensen, bekræfter over for bold.dk, at klubben har skrevet en etårig kontrakt med Mads Laudrup. - Ham og hans agent har hørt godt om Hobro. Vi vil gerne have spillere der er dygtige med bolden, og det er Mads i den grad, så han passer rigtig fint ind i den måde vi spiller fodbold, siger sportschef Jens Hammer Sørensen til bold.dk. - Spillerne har fundet ud af, at Hobro spiller god fodbold, og det er der mange der gerne vil være med til. Så Mads flytter herover, og skal nu have fundet sig et arbejde ved siden af fodbolden, siger Jens Hammer Sørensen. Det er lykkedes at få Mads Laudrups spillercertifikat hjem fra Island, så han kan få debut, når Hobro i sæsonpremieren lørdag møder AB.